b'\n_START_ARTICLE_\nCerkev sv. Nikolaja, Babno Polje\n_START_SECTION_\nZgodovina\n_START_PARAGRAPH_\nPodru\xc5\xbena cerkev svetega Nikolaja se prvi\xc4\x8d omenja leta 1526. Takrat je dala kot davek za boj proti Turkom bakren kelih in \xc5\xa1tiri goldinarje. Ob vizitaciji leta 1581 omenja cerkev \xc5\xa1kof Bizancij (Ponbennfelt la chiesa di S. Nico). \xc4\x8ceprav so Turki 1528 vas popolnoma po\xc5\xbegali, vidimo, da cerkve svetega Nikolaja niso uni\xc4\x8dili. \xc4\x8ce bi jo po\xc5\xbegali, je malo verjetno, da bi druge vasi cerkev obnovile, ker je morala vsaka soseska sama skrbeti za svojo cerkev. Po izro\xc4\x8dilu je cerkev stala izven vasi na vzpetini pri sedanji cesti. Sne\xc5\xbeni\xc5\xa1ko gospostvo je leta 1606 imelo nad cerkvijo odvetni\xc5\xa1tvo. Valvasor navaja leta 1689 cerkev svetega Nikolaja v Prezidu (zu Pressidt), ker sedanje vasi \xc5\xa1e ni bilo. Ker cerkev ni imela svoje soseske, jo je leta 1716 \xc5\xbeupnik \xc5\xa0venk pridru\xc5\xbeil cerkvi na Babni Polici._NEWLINE_Dekan Nebois leta 1793 v poro\xc4\x8dilu cerkve svetega Nikolaja ne imenuje: cerkev svetega Nikolaja v Zavodih so namre\xc4\x8d podrli in zidali sedanjo v naselju. Dekan Jo\xc5\xbee Klemen\xc4\x8di\xc4\x8d je 2. junija 1798 prosil \xc5\xa1kofijsko pisarno, \xc4\x8de lahko posveti na novo obnovljeno cerkev svetega Nikolaja v Babnem Polju. Ker je bila oblast pod cesarjem Jo\xc5\xbeefom II. naklonjena zapiranju podru\xc5\xbenih cerkva, je v pro\xc5\xa1nji zapisal, da je cerkev na novo obnovljena. V resnici je \xc5\xa1lo za povsem novo cerkev, ki so jo zgradili leta 1796. Ordinariat je 19. junija 1798 odgovoril, da bodo tako dovoljenje dali, ko bo dekan predlo\xc5\xbeil potrdilo, da je svetna oblast dovolila, da se cerkev lahko ponovno odpre, in ko bo v cerkvi vse pripravljeno za slu\xc5\xbebo Bo\xc5\xbejo. Iz odgovora vidimo, kako je bila cerkvena oblast v \xc4\x8dasu jo\xc5\xbeefinizma ujetnica dr\xc5\xbeavne oblasti. Leta 1811 je isti dekan na vpra\xc5\xa1anja \xc5\xa1kofijske okro\xc5\xbenice odgovoril, da je bila stara cerkev v Babnem Polju pred leti zaradi velike oddaljenosti od soseske podrta, pred \xc5\xa1estnajstimi leti pa sezidana nova, ki sprejme 600 ljudi. \xc5\xbdupnik Kajetan Konc je dal cerkev leta 1846 obokati z opeko, prej je imela lesen strop.'